Sulaikymas (tarptautiniai santykiai)
Sulaikymas – Jungtinių Amerikos Valstijų politika, skirta užkirsti kelią komunizmo plitimui užsienio valstybėse Šaltojo karo metais. Tai buvo atsakas į Sovietų Sąjungos veiksmus Rytų Europoje, Kinijoje, Korėjoje, Afrikoje ir Vietname, kuriais siekta išplėsti komunizmo įtaką. Sulaikymo doktrinos pagrindą JAV vyriausybei skirtoje „Ilgojoje telegramoje“ 1946 m. suformulavo JAV diplomatas Maskvoje Džordžas Kenanas. Sulaikymo sąvoka labiausiai yra siejama su JAV prezidento Hario Trumeno (1945–1953 m.) vykdyta užsienio politika. Prezidentas Lindonas Džonsonas (1963–1969 m.) sulaikymo terminą naudojo savo politikai Vietnamo karo metais pateisinti.